Helene Brydensholt (ALT), 2024-11-22:
Organdonation er et emne, der rejser en kompleks og ofte følelsesladet debat.
Det handler om de største etiske spørgsmål i livet.
Det handler om autonomi, om solidaritet og om vores ansvar for hinanden som medmennesker.
Med beslutningsforslag nr. B 126 tidligere på året valgte vi i Alternativet at stemme for en blød model med aktivt fravalg.
Det gjorde vi med afsæt i vores partis tradition for at involvere medlemmerne i store etiske beslutninger.
Nu med L 73 står vi over for at omsætte intentionerne bag B 126 til konkret lovgivning.
I Alternativet støtter vi forslaget om at ændre samtykkemodellen til en blød model med aktivt fravalg.
Vores støtte hviler også på studier og evidens.
Andreas Brøgger Albertsen, lektor ved Institut for Statskundskab på Aarhus Universitet, har forsket i politikker omkring organdonation, og han understreger, at de fleste nyeste studier peger på, at man vil få flere organer til rådighed, hvis man har en ordning om aktivt fravalg.
Derudover ses der i lande, der allerede har implementeret en formodet samtykkemodel, en klar stigning i antallet af organdonationer, uden at man går på kompromis med befolkningens tillid til systemet.
Den foreslåede ændring i L 73 vil forhåbentlig sikre, at flere borgere tager stilling til organdonation.
Dette er ikke kun tal.
Det er jo også menneskeliv, der kan reddes.
Flere tilgængelige organer betyder kortere ventelister og færre dødsfald blandt de patienter, der håber på en ny chance i livet.
Det betyder forhåbentlig også, at færre pårørende efterlades i en svær beslutningsproces, fordi de er i tvivl om, hvad deres afdøde ønsker.
Det er vigtigt for Alternativet at understrege, at borgernes ret til selvbestemmelse over egen krop fortsat er intakt.
Enhver, der ikke ønsker at være organdonor, kan nemt framelde sig, og hvis man ikke aktivt tager stilling til det, bliver man heller ikke automatisk donor, som nogle her har prøvet at få det til at lyde som om.
Samtidig lægger lovforslaget vægt på informationsindsatser og påmindelser, der vil øge opmærksomheden på organdonation og på den her nye lovgivning, hvilket er enormt positivt, og det vil formentlig gøre en rigtig stor forskel.
I Alternativet tror vi på, at samfundet fungerer bedst, når vi balancerer individets frihed med en fælles bevidsthed om værdien af at hjælpe hinanden, og det her lovforslag er et godt eksempel på, hvordan vi kan opretholde denne balance.
Det handler ikke kun om statistik, men om at hjælpe og gøre en forskel for de mange mennesker, der hvert år venter på et livsnødvendigt organ.
Så vil jeg lige afslutningsvis sige, at jeg synes, at det er ærgerligt, at der kommer den her retorik fra nogle af ordførerne omkring, at staten nu ejer vores organer, for det er jo lodret løgn.
Jeg har personligt været i tvivl om, om det her er den rigtige model, men jeg mener virkelig ikke, at det gavner sagen, at vi går og spreder misinformation på den her måde.
Jeg er bange for, at det vil skræmme flere folk væk, og vi er jo alle sammen enige om, at vi gerne vil have flere organer til rådighed.
Så staten kommer ikke til at eje vores organer.
Nu gør vi så det her, og så skal vi selvfølgelig følge det tæt, og jeg har ret stor tillid til, at den nuværende regering og den næste regering også vil følge det og i sidste ende lave om på modellen, hvis det viser sig, at den ikke har den ønskede effekt.